Donderdag lughawens se besigste dagArgieffoto Die feesseisoen is amptelik in volle gang. Daar word verwag dat Donderdag (15 Desember) en 6 Januarie die OR Tambo Internasionale Lughawe, Kaapstad Internasionale Lughawe en King Shaka Internasionale Lughawe se besigste dae van die feesseisoen sal wees. Dít nadat meer as 7 miljoen tweerigtingpassasiers reeds tussen Januarie en November vanjaar net by die Kaapstad Internasionale Lughawe gekom en gegaan het. Dit sluit in 5,39 miljoen binnelandse en 1,62 miljoen internasionale tweerigtingpassasiers. Mireille Wenger, LUR vir finansies en ekonomiese geleenthede in die Wes-Kaap, het vandeesweek bekend gemaak dat die lughawe se getal binnelandse reisigers sedert die Covid-19-pandemie tot 71% van die getal reisigers voor die pandemie herstel het. Buitelandse reisigers het intussen tot 70% herstel, vergeleke met die syfer in 2019. Argieffoto Die meeste van die Kaapstad Internasionale Lughawe se buitelandse reisigers tussen Januarie en Oktober het vanuit die Verenigde Koninkryk gekom, gevolg deur Duitsland, die VSA, Nederland en Frankryk. Besienswaardighede kry ook nou weer meer aftrek. In November het sowat 20 besienswaardighede in die Wes-Kaap altesaam 456 025 besoekers gelok – ŉ groei van 127% in vergelyking met dieselfde maand verlede jaar. Dit is egter steeds net 71% van die getal wat hierdie plekke in November 2019 besoek het. Robbeneiland (216%), Tafelberg Nasionale Park: Kaap die Goeie Hoop (167%), Tafelberg Ariel-kabelbaan (146%), Tafelberg Nasionale Park: Boulders (145%) en Kangogrotte (139%) het die hoogste jaar-vir-jaar-groeikoerse in November aangeteken. Lughawens gereed vir toeloop Argieffoto ter illustrasie (Foto: Unsplash) Die Lughawensmaatskappy van Suid-Afrika (Acsa) sê hulle is ná maande lange beplanning nou slaggereed vir die toeloop van reisigers. Die maatskappy voorsien ook geen tekort aan vliegtuigbrandstof nie. “Ons is bly om aan te kondig dat brandstofvoorraadvlakke gestabiliseer het en dat al ons lughawens genoeg voorraad het om gemaklik aan die huidige vraag in die spitsseisoen te voldoen,” sê Mpumi Mpofu, uitvoerende hoof van Acsa. Mpofu sê voorts Acsa het ná maande lange beplanning sy Geïntegreerde Piekseisoenplan gefinaliseer en dit aan die einde van Oktober ingestel. Dié plan sal verseker dat infrastruktuur soos hysbakke, roltrappe en trollies in werkende orde is. Sogenaamde e-hekke en ŉ app is ook bekendgestel om die naatlose beweging van reisigers op die lughawens te vergemaklik, terwyl van die lughawens se verouderde parkeer-infrastruktuur opgeknap is. Dit sluit in splinternuwe parkeerbetaalmasjiene. Terug op prepandemievlakke Syfers deur die Internasionale Lughawensraad (ACI) toon intussen dat internasionale lugverkeer teen 2024 ten volle van die pandemie sal herstel. Daar word intussen verwag dat wêreldwye binnelandse passasiersverkeer sy 2019-vlakke aan die einde van 2023 sal bereik. Wêreldwye internasionale passasiersverkeer sal egter nog ŉ jaar nodig hê om ten volle te herstel. Dié verkeer sal na verwagting in die tweede helfte van 2024 dieselfde vlakke as in 2019 bereik.